Publication: Magyar Közlöny
Issue: MK-2001-79 (Year: 2001, Number: 79)
Era: 1990-2004
Section: közbeszerzésekről szóló 1995. évi XL. törvény (a továbbiakban: Kbt.) 31. § (3), illetve 96. § (2) bekezdését, így az
Paragraph Index: 326

a) pontjai a helyi önkormányzatok közbeszerzései vonatkozásában is tartalmaznak rendelkezéseket. Az Alkotmány 44/A. § (2) bekezdése előírja, hogy „a helyi képviselő-testület a feladatkörében rendeletet alkothat, amely nem lehet ellentétes a magasabb szintű jogszabállyal”. Az Ötv. 16. § (1) bekezdése pedig megállapítja, hogy „a képviselő-testület a törvény által nem szabályozott helyi társadalmi viszonyok rendezésére, továbbá törvény felhatalmazása alapján, annak végrehajtására önkormányzati rendeletet alkot”. Az Ötv. 16. § (1) bekezdésére figyelemmel a közbeszerzési eljárás nem helyi társadalmi viszonynak, hanem a törvény által szabályozott társadalmi viszonynak minősül. E tárgyban tehát a helyi önkormányzat képviselő-testülete csak a törvényi felhatalmazás keretein belül jogosult rendelet alkotására. Az Ör. kifogásolt rendelkezései azonban a törvényi felhatalmazáson túlterjeszkednek, ezért sértik az Ötv. 16. § (1) bekezdésében foglaltakat. Ennélfogva pedig ellentétesek az Alkotmány 44/A. § (2) bekezdésével. Ezért az Alkotmánybíróság az Ör. 2. § (1) bekezdés a), valamint 3. § (1) bekezdése a) pontjait megsemmisítette. Az Alkotmánybíróság ugyanakkor rámutat arra, hogy a Kbt. 1. §-a értelmében e törvény hatálya alá tartoznak — többek között — a helyi önkormányzatok 2. § (1) bekezdése szerinti beszerzései. Ezért az Ör. fenti rendelkezéseinek a megsemmisítése semmiképpen sem jelenti azt, hogy a helyi önkormányzatok beszerzéseire vonatkozó jogi szabályozás megszűnik. Éppen ellenkezőleg, az Ör. kifogásolt rendelkezéseinek megsemmisítése következtében vált egyértelművé, hogy a helyi önkormányzatok közbeszerzéseire törvényi szintű (Kbt.) szabályok vonatkoznak, és nem a helyi önkormányzat rendelete.

Source: https://magyarkozlony.hu/hivatalos-lapok/fad908e513db4dbc6240d76f6518842af0001bab/dokumentumok/a59799df294c9688f950f3e6106e543af634106e/letoltes